Kristiansand 03.11.2020

**Tobienborg låve – endring av plan (PLAN – 20/1841-8)**

UTTALELSE FRA CHRISTIANSSANDS BYSELSKAP:

Byselskabet ga den 25/4 2019 en uttalelse til reguleringsplanen for Tobienborg. Vi siterer fra vår uttalelse: *«Når et så verneverdig gårdstun skal renoveres er vi som kulturhistorisk forening spesielt opptatt av at strukturen med en sammenbinding av hovedhus og låve skjer etter det mønster som denne bygningsform har vært på Sørlandets storgårder»* Vi sier også: *«Dagens volum må være ytre ramme ved renoveringen. Det er spesielt viktig at mellombygget blir et mellombygg og ikke fremstår som en selvstendig bygning.»*

Vi var fornøyd med at bystyret for en stor del tok hensyn til disse kulturhistoriske verdiene. Det er ingen nye saklige argumenter som skulle tilsi endringer i planen.

Vi regner med at administrasjonen har merket seg uttalelsen fra Samarbeidsgruppa for bydelen i forbindelse med reguleringsplanen: *«Etter plan og byggs syn bør ny låve og mellombygg i større grad videreføre stedets uttrykk og karakter»*

Det fremgår av beskrivelsen og forslag til bestemmelser at hensikten med utformingen av både låven og mellombygget er å kunne lese bygningens opprinnelige bruk i form og størrelse / utseende. Slik prosjektet er skissert i fugleperspektiv synes dette ikke fulgt opp. Mellombygget er i høyde vesentlig blitt en del av boligblokken (låven) og fremstår ikke som en underordnet forbindelse mellom de to hovedformene.

For Christianssands Byselskab

Harald Sødal